《同舍刘子美将归唐作诗见贻次韵以送其行》
宋代·周行己

我学比棘猴，漫费三年刻。技成无所用，奔走虚南北。

儒生纷逐利，雅道日衰息。乃独资章甫，取售裸人国。

虽知自守重，岂若趋时得。念欲障狂澜，亮非一篑力。

吁嗟且置此，徒使气填臆。与子共师友，焉得久默默。

行行慎兹道，慰我日恻恻。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。